C 214/34
LV
Eiropas Savienības Oficiālais Vēstnesis
16.6.2023.
Trešdiena, 2023. gada 18. janvāris
25. uzsver, cik stratēģiski svarīga ES ārpolitikā ir starptautiskā kultūras sadarbība un kultūras diplomātija, kas stiprina attiecības ar partnervalstīm, popularizē ES demokrātiskās vērtības, aizsargā kultūras mantojumu ārvalstīs, veicina kultūru dialogu, mākslinieku un kultūras darbinieku mobilitāti, novērš konfliktus, apkaro dezinformāciju un ārvalstu iejaukšanos trešās valstīs un cīnās pret kultūras īpašuma nelikumīgu tirdzniecību, izlaupīšanu un iznīcināšanu; aicina stiprināt ES kultūras diplomātiju, integrējot kultūru kā stratēģisku pīlāru visā Savienības ārējā darbībā un izstrādājot ES instrumentu, kas ietver Savienības kultūras aspektus visā pasaulē un veicina starptautiskās kultūras attiecības, kuru pamatā ir sadarbība kultūras jomā un līdzradīšana, aktīvi iesaistot pilsonisko sabiedrību un trešo valstu kultūras nozares; uzsver, ka ar šo instrumentu varētu sniegt ES spēju veidošanas un finansiālu palīdzību trešo valstu pilsoniskās sabiedrības kultūras, radošajām un inovatīvajām nozarēm; atbalsta kultūras iekļaušanu visos pašreizējos un turpmākajos divpusējos un daudzpusējos nolīgumos, pienācīgi ievērojot saistības, kas noteiktas UNESCO Konvencijā par kultūras izpausmju daudzveidības aizsardzību un veicināšanu;
26. uzsver, ka globālās ģeopolitiskās un humanitārās krīzes liecina, ka ES ir jāiegūst ticama un tieša informācija par pašreizējiem un iespējamiem ārējiem draudiem Eiropas Savienībai, lai varētu ātri un efektīvi reaģēt, kā arī labāk aizsargāt savas intereses ārvalstīs; aicina stiprināt ES Izlūkošanas un situāciju centru un EĀDD Krīžu reaģēšanas centru, palielinot tā resursus un spējas;
27. uzsver nepieciešamību skaidri definēt AP/PV, Komisijas priekšsēdētāja un Eiropadomes priekšsēdētāja kompetenci, jo pašreizējais tiesiskais regulējums, ko paredz Līgumi un iestāžu nolīgumi par ES ārējo pārstāvību ārvalstīs, ir neskaidrs attiecībā uz katras institucionālās lomas kompetenci; uzskata, ka šī neskaidrība var radīt zināmu dublēšanos ES ārējās darbībās vai maldināt ES partnerus un/vai sarunu partnerus visā pasaulē to attiecībās ar Savienību;
Stratēģiskās autonomijas operacionalizācija
28. uzsver, ka Krievijas agresijas karš pret Ukrainu un Krievijas Federācijas radītie smagie un masveidīgie postījumi, pastrādātie kara noziegumi un tīšie cilvēktiesību un starptautisko tiesību pamatnormu pārkāpumi ir akcentējuši, ka ir vajadzīga spēcīgāka, vērienīgāka, uzticamāka, stratēģiskāka un vienotāka ES klātbūtne un rīcība pasaules mērogā; uzsver, ka ES ir aktīvāk jānosaka savi stratēģiskie mērķi, kā izklāstīts Stratēģiskajā kompasā, un jāattīsta spējas un veicinātāji to sasniegšanai gan autonomi, gan sadarbībā ar līdzīgi domājošiem partneriem; uzskata, ka par ES politikas mērķi attiecībā uz Ukrainu būtu jāuzskata visu Ukrainas okupēto teritoriju atgūšana, tās neatkarības, suverenitātes un teritoriālās integritātes aizsardzība, ar sankcijām iesaldēto līdzekļu konfiskācijas juridiskās procedūras ātra pabeigšana, kā arī vainīgo, tostarp Vladimira Putina un Krievijas Federācijas augstākās militārās un civilās vadības, saukšana pie atbildības starptautiskā mērogā;
29. atgādina, ka ES kļūs par efektīvu diplomātisko un drošības dalībnieci tikai tad, ja tā rīkosies stingri, un ka ES palielinās savu stratēģisko suverenitāti un solidaritāti tikai ar konkrētiem pasākumiem, politiku, budžetu un saistībām;
30. atzinīgi vērtē dalībvalstu pieeju maiņu, kas nozīmē, ka notiek virzība uz lielāku ES stratēģisko autonomiju, ātri īstenojot galvenās darbības, kas noteiktas Versaļas deklarācijā un Stratēģiskajā kompasā; norāda, ka tie izceļ nepieciešamību stiprināt ES un dalībvalstu aizsardzības spējas un sniegt ieguldījumu Eiropas, transatlantiskajā un globālajā drošībā, cieši sadarbojoties, papildinot un koordinējot darbību ar NATO jautājumos, kas attiecas uz ES, jo īpaši virzoties uz lielākas ES stratēģiskās autonomijas radīšanu;
31. atzinīgi vērtē to, ka 2023. gada 10. janvārī tika pieņemta trešā kopīgā deklarācija par ES un NATO sadarbību; mudina Savienību un NATO sabiedrotās dalībvalstis nodrošināt Stratēģiskajā kompasā, NATO stratēģiskajā koncepcijā un trešajā kopīgajā deklarācijā uzsvērto mērķu un prioritāšu saskaņotu īstenošanu; uzsver, ka šie NATO un ES notiekošie stratēģiskie procesi sniedz unikālu iespēju vēl vairāk pastiprināt mūsu apspriedes un sadarbību, lai uzlabotu mūsu iedzīvotāju drošību un veicinātu mieru un stabilitāti eiroatlantiskajā zonā un ārpus tās;